钦定古今图书集成/明伦汇编/宫闱典/第107卷 > 梁商
## 钦定古今图书集成/明伦汇编/宫闱典/第107卷 > 梁商

按《后汉书梁统传》：“商字伯夏，雍之子也。少以外戚拜
郎中，迁黄门侍郎。永建元年，袭父封乘氏侯。三年，顺
帝选商女及妹入掖庭，迁侍中屯骑校尉。阳嘉元年，
女立为皇后，妹为贵人，加商位特进，更增国土，赐安
车驷马。其岁拜执金吾。二年，封子冀为襄邑侯，商让
不受。三年，以商为大将军，固称疾不起。四年，使太常”
桓焉奉策就第即拜，商乃诣阙受命。明年，夫人阴氏
薨，追号开封君，赠印绶。商自以戚属居大位，每存谦
柔，虚己进贤。辟汉阳巨览、上党陈龟为掾属，李固、周
举为从事中郎，于是京师翕然，称为“良辅。”帝委重焉。
每有饥馑，辄载租谷于城门，赈与贫馁，不宣己惠。检
御门族，未尝以权盛干法。而性慎弱，无威断，颇溺于
内竖，以小黄门曹节等用事于中，遂遣子冀、不疑与
为交友。然宦者忌商宠任，反欲陷之。永和四年，中常
侍张逵蘧政，内者令石光、尚方令傅福、冗从仆射杜
永连谋，共谮商及中常侍曹腾、孟贲，云欲征诸王子，
图议废立，请收商等案罪。帝曰：“大将军父子我所亲，
腾、贲我所爱，必无是。但汝曹共妒之耳。”逵等知言不
用，惧迫，遂出矫诏，收缚腾、贲于省中。帝闻震怒，敕宦
者李歙急呼腾贲释之，收逵等，悉伏诛。辞所连染，及
在位大臣商惧多侵枉，乃上疏曰：“《春秋》之义，功在元
帅，罪止首恶，故赏不僭溢，刑不淫滥，五帝、三王所以
同致康乂也。窃闻考中常侍张逵等，辞语多所牵及，
大狱一起，无辜者众。死囚久系，纤微成大，非所以顺
迎和气，平政成化也。宜早讫竟，以止逮捕之烦。”帝乃
纳之，罪止坐者。六年秋，商病笃，敕子冀等曰：“吾以不
德，享受多福，生无以辅益朝廷，死必耗费帑藏，衣衾
饭唅，玉匣珠贝之属，何益朽骨！百僚劳扰，纷华道路，
祇增尘垢，虽云礼制，亦有权时。方今边境不宁，盗贼
未息，岂宜重为国损？气绝之后，载至冢舍，即时殡敛。

及薨，帝亲临丧，诸子欲从其诲，朝廷不听。赐以东园
朱寿之器，银镂黄肠玉匣，什物二十八种，钱二百万，
布三千匹。皇后钱五百万，布万匹。及葬，赠轻车介士，
赐谥“忠侯”，中官亲送，帝幸宣阳亭，瞻望车骑。子冀嗣。